钦定古今图书集成/明伦汇编/官常典/第090卷 > 睦王述
## 钦定古今图书集成/明伦汇编/官常典/第090卷 > 睦王述

按《唐书》本传：“睦王述，大历十年，田承嗣不臣，而昭靖
夭，无彊王。帝乃悉王诸子，领诸镇，军威天下。于是以
述为睦王，领岭南节度，逾郴王，渭北鄜坊节度，迥韩
王，汴宋节度，造忻王，昭义节度，皆为大使。连为恩王，
遘为鄜王，暹韶王，遇端王，遹循王；通恭王，逵原王，逸
雅王，并开府仪同三司，然不出阁。德宗建中初，周天”
下访太后所在，述于诸王最长，故拜奉迎太后，使以
工部尚书乔琳副之。贞元七年薨。

按《旧唐书》本传：“睦王述，代宗第四子。大历九年冬，田
承嗣谋乱河朔。时郑王居长，典兵师，不幸薨落。诸王
皆幼，多未封建。大臣奏议，请封亲王，分领戎师，以威
天下。十年二月诏曰：虞夏之制，诸子疏封；汉魏以还，
十连受律。是用锡圭班瑞，磐石开疆，信通邑之纪纲，
为中都之屏翰。然则旌钺之寄，推择攸难，因亲之任，
各膺其命。”第四子述、第五子逾、第六子连、第七子迥、
第八子遘、第十三子造、第十四子暹、第十五子运、第
十六子遇、第十七子遹、第十八子通、第十九子逵、第
二十子逸等，并敏茂纯懿，禀于衷诚；温良孝恭，形于
进对。动皆合义，居必有常，可以理众靖人。抚封宣化，
而总列城之赋，缮分阃之谋，克勤公“家，允辅王室。今
则均茅社之宠，盛槐庭之仪，授钺登车，嗣兹朝典，维
城之固，尔其懋哉！述可封睦王，充岭南节度支度营
田五府经略观察处置等大使；逾可封郴王，充渭北
鄜坊等州节度大使；《连》可封恩王。韩王迥可充汴宋
等节度观察处置等大使；遘可封鄜王；造可封忻王，
充昭义军节度观察处置等大使，暹可封韶王，运可
封嘉王，遇可封端王，遹可封循王，通可封恭王，逵可
封原王，逸可封雅王，仍并可封开府仪同三司。”是时，
皇子胜衣者，尽加王爵，不出阁。德宗朝，述为诸王之
长。时分命中使周行天下，求访沈太后，诏以睦王为
奉迎太后使，以工部尚书乔琳副之。贞元七年薨。